Lørdag den 31. august imellem klokken 19.40 og 19.50 blev en buschauffør i buslinje 176 spyttet i ansigtet af en mandlig passager, da bussen gjorde holdt på Vangedevej over for Vangede Station, og Nordsjællands Politi efterlyser nu den formodede gerningsmand.



- Vi har haft den formodede gerningsmand efterlyst internt i vores egne rækker, ligesom vi har fremvist billederne fysisk til flere kontakter med fast gang nær gerningsstedet. Det har dog ikke ført til en identifikation, og derfor efterlyser vi ham nu offentligt med håbet om, at nogen kan genkende ham, fortæller politikommissær Bruno Witting-Hansen fra Nordsjællands Politi.



Foruden billederne følger også et skriftligt signalement af den formodede gerningsmand:



• Mand

• Mellemøstlig af udseende

• 17-20 år

• 180 cm høj

• Almindelig af bygning

• Brun i huden

• Med sort hår, der var kort i siderne med længere krøl på toppen

• Havde en større tatovering på højre underarm

• Talte dansk

• Var iført hvid t-shirt med Adidas-logo, bordeaux shorts med hvidt Puma-logo, hvide sko og en sort kasket

• Medbragte et gult stofnet og en sort skuldertaske



- Vi er udmærket klar over, at sagen ikke er dugfrisk, og i den perfekte verden var efterlysningen her offentliggjort tidligere, men af flere forskellige årsager sker det nu. Vi tror dog stadig på, at nogen kan genkende manden, og derfor vælger vi alligevel at efterlyse den formodede gerningsmand bredt, selvom forholdet ikke er sket hverken i går eller i forgårs, slutter Bruno Witting-Hansen.



Personer med oplysninger, der kan have relevans for sagen, bedes sende en mail til aas002@politi.dk, kontakte Nordsjællands Politi på telefon 114 eller benytte funktionen Tip Politiet i app’en Politi.